Covid-19-tenderskandaal: Ondersoekeenheid bevries talle rekeninge(Foto: pixabay) Die spesiale ondersoekeenheid (SOE) het ŉ tussentydse hofbevel bekom om die bankrekeninge van 40 maatskappye te bevries wat by beweerde tenderbedrog betrek word. Die tenders hou verband met die verskaffing van persoonlike beskermingstoerusting (PPE’s) aan die Gautengse departement van gesondheid. Die maatskappy Royal Bhaca Projects, wat behoort aan Madzikane Diko, is een van dié maatskappye. Diko is die man van pres. Cyril Ramaphosa se woordvoerder, Khusela Diko. Die bevel is laat Donderdag toegestaan en verhoed ook dat enige pensioenfondsvoordele aan die voormalige finansiële hoof van die departement, Kabelo Lehloenya, uitbetaal word. Hy word ook by die beweerde ongerymdhede betrek. Die SOE ondersoek reeds verskeie bewerings van wanbestuur, wanpraktyke en korrupsie wat met die verskaffing van PPE’s aan die departement verband hou. Die bevel spruit uit een van dié ondersoeke. Die hof het ook ŉ kontrak wat die departement op 6 April aan Ledla Structural Development toegeken het, opgeskort en die ander respondente in die saak belet om verder uitvoering aan die ooreenkoms te gee. Die hof sal op 6 Oktober besluit of die voorlopige bevel permanent gemaak moet word. Dieselfde bevel verhoed die uitbetaling van enige pensioengeld of aftreevoordele aan Lehloenya. Hy het vroeër onder ŉ wolk van omstredenheid bedank ná bewerings dat kontrakte vir Covid-19-toerusting aan polities gekoppelde indiwidue in Gauteng toegeken is. Dit sluit die kontrak aan Diko in. Diko se maatskappy het ŉ tender van R139 miljoen ontvang wat later gekanselleer is nadat die Diko-egpaar hul betrokkenheid by die tenderproses as ŉ “oordeelsfout” bestempel het. Die Gautengse LUR vir gesondheid, Bandile Masuku, het glo vroeër aan ondersoekers van die SOE gesê die Diko’s, wat hy as familievriende beskou, het versuim om hom oor die kontrak in te lig en dat dit met Lehloenya aangegaan is. Masuku is verlede maand op verpligte tydelike verlof geplaas.